เริ่มใช้ระบบเคลียร์เช็คด้วยภาพ16พ.ค.นี้
ธปท.ประกาศใช้ระบบเคลียร์เช็คด้วยภาพและได้รับเงินภายใน 1 วันของเช็คระหว่างธนาคารในจังหวัดเดียวกัน 16 พ.ค.นี้
10 พ.ค. 2556

ธปท.ประกาศใช้ระบบเคลียร์เช็คด้วยภาพและได้รับเงินภายใน 1 วันของเช็คระหว่างธนาคารในจังหวัดเดียวกัน 16 พ.ค.นี้  
น.ส.สิบพร ถาวรฉันท์ ผู้ช่วยผู้ว่าการ สายระบบข้อสนเทศ ธนาคารแห่งประเทศไทย (ธปท.) แถลงความคืบหน้าของการให้บริการระบบการหักบัญชีเช็คด้วยภาพเช็ค และระบบการจัดเก็บภาพเช็ค ( ICAS)  ซึ่งจะช่วยลดระยะเวลาการเรียกเก็บเงินตามเช็คทั่วประเทศ จากปัจจุบันที่ต้องใช้เวลา 3-5 วันทำการ ลดลงเหลือ 1 วันทำการ ว่า ธปท.ได้เปิดให้บริการ ICAS  สำหรับการเรียกเก็บเงินตามเช็คระหว่างธนาคารภายในจังหวัดเดียวกัน ในเขตกรุงเทพฯและปริมณฑล และภายในจังหวัดสุพรรณบุรี ระยอง ขอนแก่นแล้ว 
และจะเพิ่มการให้บริการเรียกเก็บเงินตาม เช็คข้ามเขต สำนักหักบัญชี หรือ เช็คข้ามเขตจังหวัดที่กรุงเทพฯและปริมณฑล ในวันที่ 16 พ.ค. นี้ และนอกจากนี้ ธปท.จะทยอยเปิดดำเนินการให้บริการ ICAS ในจังหวัดสุพรรณบุรี ระยอง และขอนแก่น ภายในช่วงเดือนพ.ค.– มิ.ย. นี้ด้วย 
ทั้งนี้ สำหรับจังหวัดที่ยังไม่ได้ใช้งานระบบ ICAS ธปท. จะเริ่มให้บริการเรียกเก็บเงินตามเช็คได้ ทั้งเช็คภายในจังหวัดเดียวกัน และเช็คข้ามเขตจังหวัดผ่านระบบ ICAS ไปพร้อมกันที่จังหวัดเศรษฐกิจสำคัญของแต่ละภาคก่อน ได้แก่ สระบุรี นครราชสีมา อุบลราชธานี เชียงใหม่ พิษณุโลก สงขลา ภูเก็ต และชลบุรี  และจะขยายบริการให้ครอบคลุมทั่วประเทศภายในปี 2556 เนื่องจากเห็นว่าระบบ ICASช่วยอำนวยความสะดวกแก่ประชาชนให้ได้รับเงินเร็วขึ้น ส่งผลให้การหมุนเวียนเงินในธุรกิจ และระบบเศรษฐกิจมีความคล่องตัวมากขึ้น